google/wiki40b huggingface dataset:
מרדכי נמצא-בי

ראשית חייו

מקס נימצָביצקי נולד בפינסק שברוסיה הלבנה (אז בתחום המושב היהודי של האימפריה הרוסית, כיום בלארוס) בבית ציוני. במלחמת העולם הראשונה עבר עם משפחתו לקאזאן, שם היה ממייסדי ארגון התלמידים הציוני "החבר הצעיר" (ארגון כל-רוסי של נוער קדימה), והיה מזכיר וחבר המרכז של תנועת-הנוער הציונית המאוחדת, במקביל ללימודי משפטים באודיסה, באוניברסיטאות: קאזאן, מוסקבה ולנינגרד. נימצביצקי נאסר בגין פעילותו הציונית וגזר דינו לגלות לסיביר הוחלף בגירוש לצמיתות מרוסיה, וכך הגיע ארץ ישראל בשנת 1925. בארץ החל לעבוד בחבורת "הדרום" בסלילת כביש נס ציונה-רחובות ובפרדסי נס ציונה. מאוחר יותר עבר לגור בחיפה, בנה את ביתו בשכונת כרמל מערבי ועבד כעורך דין.

הקמת הג"א

בחיפה ארגן את שירות מכבי אש מתנדבים ומגן דוד אדום (בניהולו של ברוך ניסנבוים) ונבחר לנשיאות מרכז מכבי אש בארץ. במאורעות תרצ"ו-תרצ"ט היה מפקד במשטרה המיוחדת בחיפה וככזה שיכנע את השלטונות הבריטיים בחימוש מכבי האש בחיפה, וכך יכלו מתנדבי השירות, שכולם היו חברי ההגנה, לשאת ולהתאמן ברובים באופן חוקי. כחבר בהגנה בחיפה הקים את "המחלקה האזרחית" בה שירתו עולי גרמניה בעלי מקצועות חופשיים, וכמו כן שימש מדריך בקורסים שונים של ההגנה. בראשית מלחמת העולם השנייה יסד וניהל בחיפה את שירותי הג"א ונשלח מטעם הסוכנות, בתמיכת השלטון הצבאי הבריטי, להשתלמות באנגליה. כאשר שב, סגר את משרדו, עקר לתל אביב ונתמנה יועץ הסוכנות לענייני הג"א. במסגרת זאת הוציא את החוברת "ביתך כמקלט בפני התקפות מהאויר".
במלחמת העצמאות ניהל, בדרגת סגן-אלוף, את שירותי הג"א ("שירות התגוננות בפני הרעשות") בכל הארץ ובתפקידו זה היה חבר המטכ"ל.

הטמעת השם העברי

ב-1944 הטיל עליו הוועד הלאומי את ניהול הפעולה וההדרכה למען ההתאזרחות והשם העברי. נמצא-בי המליץ על עברות מאורגן של שמות משפחה לועזיים, כלומר קביעת שם עברי אחיד. כדוגמה אישית עיברת את שמו לנמצא-בי. 
בעיצומה של מלחמת העצמאות הוקמה בצה"ל "ועדת שמות עבריים" ועליה הופקד נמצא-בי. הוועדה פרסמה באלפי עותקים את החוברת "בחר לך שם עברי" שנועדה להמריץ את החיילים לעברת את שמותיהם הלועזיים לשמות בעלי ניחוח צברי. הוראות הממליצות לבחור בשם עברי ניתנו לשגרירים, לקצינים בכירים בצה"ל (הוראת בן-גוריון אינה מחייבת אלא ממליצה), לשופטים ולנציגי המדינה בגופים בינלאומיים.

הצעתו לדגל

ביולי 1948 פרסם ספר ("הדגל") שבו טען שעל אף שיש להפוך את הדגל הציוני לדגל המדינה, אין הדבר אפשרי שכן יהודים רבים ימשיכו לחיות בגלות על אף הקמת המדינה ולכן לא יוכלו להניף את דגל תנועתם הפוליטית. הפתרון, לדעתו, היה שילובו של הדגל הציוני בתוך דגל המדינה בדומה לשילוב של דגל הממלכה המאוחדת בדגלי ממלכות חבר העמים הבריטי.

מותו

נמצא-בי נהרג בתאונת דרכים בינואר 1949. בעקבות מותו יזם המטכ"ל מבצע לאכיפת חוקי התנועה ומניעת תאונות דרכים, שנקרא על שמו - "מבצע מרדכי".
שי גולדן

ביוגרפיה

גולדן נולד ב-1971 בחיפה, אימו הסתבכה בהונאה ונכלאה כאשר היה בן חמש. גולדן גדל עד גיל 6 בבית יתומים, אז אומץ יחד עם אחיו הגדול, רן, על ידי אוולין ואריה גולדן. לטענתו של רן, אביהם הביולוגי הוא חנן גולדבלט.
את שירות הצבאי עשה כלוחם בחיל התותחנים. גולדן הוא בעל תואר ראשון בספרות משווה מאוניברסיטת בר-אילן, תואר שני בספרות עברית מאוניברסיטת בן-גוריון בנגב ועבד תקופה כדייל קרקע.
החל את דרכו כעיתונאי במדורי התרבות והספורט בפורטל האינטרנט וואלה!. לאחר מכן היה מבקר טלוויזיה בידיעות אחרונות, עורך מוסף התרבות של מעריב, סמנכ"ל תוכן וערוצים בענני תקשורת, עורך המוסף הפוליטי של עיתון הארץ במקביל כתב טור שבועי במוסף דה מרקר ובשנים –2011 ערך את מוסף "הארץ". בשנת 2011 שב למעריב וכיהן כסגן עורך העיתון עד להעברת הבעלות על העיתון לידי שלמה בן צבי ב-2012.
משנת 2011 מגיש גולדן את תוכנית הרדיו השבועית "מייבשים את הביצה" ברדיו תל אביב (בימי שישיף 10:00-8:00), לצידה של שרון כידון. התוכנית זכתה בפרס "תוכנית המלל הטובה ביותר" לשנת 2012.
גולדן כתב מספר ספרים, רובם בעלי רקע אוטוביוגרפי. ספרו הראשון, קובץ הסיפורים "האהבה כמחלה חשוכת מרפא", זכה בפרס מטעם קרן ברנשטיין ליצירת ביכורים. ספריו הנוספים: "בא לך להיות אלוהים?" (רומן), "הבן הטוב" (אוטוביוגרפיה), "המפצח" (רומן מתח פסיכולוגי). ב-2013 הוציא גולדן את ספרו החמישי:"הפוגה בין אסונות", קובץ סיפורים קצרים. ספרו "הבן הטוב" עובד למחזה בבימויו של איציק ויינגרטן שהועלה בתיאטרון הבימה בשנת 2015.
בשנת 2010 הופיע בתוכנית הטלוויזיה החושפנית "מחוברים", ובה חשף את חייו לעיני המצלמות וסיפר את סיפור היתמות והאימוץ שלו, יחסיו המורכבים עם בני משפחתו ואת המסע בעקבות אימו הביולוגית. בשנת 2011 השתתף כחבר פאנל בתוכנית "דיבור ישיר" ששודרה בערוץ 2, עבור הזכיינית קשת.
בשנת 2012 שיחק גולדן בדרמה היומית "תנוחי" שהוקרנה ב-HOT3. בנובמבר אותה שנה, החל גולדן להנחות בערוץ 2 את תוכנית האקטואליה "מדברים על זה" לצידה של שרון כידון.
במאי 2018 החל להגיש את התוכנית "סוגר עניין" ב"רשת". שידור התוכנית נמשך במשך שנה, לאחר שעברה לערוץ 13 - עד מאי 2019. היה זה מגזין יומי לסיכום חדשות היום. ב-2018 גולדן גם שיחק בסדרה "שלטון הצללים".
שי גולדן מתגורר בבנימינה. הוא נשוי ואב לשניים.
פול גרהם

Y Combinator

פול גרהם הוא אחד המייסדים של YC, אקסלרטור הסטארטאפים הנחשב ביותר בארצות הברית. ]

Hacker News

פול כתב, וניהל את news.ycombinator.com, האתר הוא מן הפופולריים בעולם לחדשות בעולם התוכנה.
Oboy

עונה 1

הסדרה עוסקת בארבעה בני נוער שלמדו בתיכון ברטה לוין לאומנויות והפכו לחברי להקת הבנים המפורסמת ביותר בישראל- להקת Oboy. עלילת המשנה של הסדרה עוסקת בשלושה מתלמידי תיכון ברטה לוין שאחת מהם, עלמה, נאלצת להתחפש לגבר, בן, כדי להתקבל ללהקה ולכסות על חובות אמה. העלילה מסתבכת כאשר עלמה נכנסת לחייהם של חברי הלהקה גם בתור בן וגם בתור עלמה.

עונה 2

לאחר שטל גילתה על התרמית היא מנצלת את עלמה ללא הפסקה. באותו זמן אביו של מייקל משתחרר מהכלא ומנסה להתאחד עם בנו. עד שלבסוף עלמה חושפת את הזהות האמיתית שלה בתור בן. לאחר מכן ג'וני, תום ואסי התפטרו מלהקת או-בוי של טל. לאחר שעלמה מתנצלת בפני הלהקה, אבא של מייקל מגיע ומביא לכולם כרטיסים ליוון. הכל הלך חלק עד שהטייס הורעל והתעלף, והמטוס עמד להתרסק ולא ידוע מה קורה עם החבורה.

סכסוך שידור פרקי הסיום

פרקים 22-25 המסיימים את העונה הראשונה טרם שודרו בעקבות הסכסוך שהתמשך בין חברת yes לבין חברת RGE בתאריך 2 בינואר 2017, בנושא הערוץ שבו ישודר פרק 22 בסדרה, באותו תאריך לא שודר פרק. אורי גרוס, יוצר הסדרה, הוציא הודעה בחשבון ה-Instagram שלו, כי הסדרה היא לא צד בסכסוך וכי בתאריך 3 בינואר 2017, ערוץ הילדים וחברת yes יכנסו לבית המשפט ושם יוכרע הדין היכן ישודרו פרקי סיום העונה.
התקיים המשפט בעקבות סיום החוזה בין חברת Yes לבין RGE בהקשר להמשך שידור הסדרה, ובעקבותו הופסק שידור הסדרה בפרק 22. במשפט, טענה yes כי כל הפקות המקור שהופקו במיוחד עבור yes שייכות לה והשאר, המשותפות עם Hot, שייכות ל-RGE. מנגד, RGE טענו כי כל הפקות המקור ששודרו בערוץ הילדים של yes שייכות לערוץ הילדים.
במהלך הדיון, הציע השופט לצדדים לפתור את הסכסוך ביניהם, וקבע כי פרקי העונה הראשונה שייכים לערוץ הילדים, אך אסר על שידורם בטלוויזיה. הדיון נמשך זמן רב בקשר לזכויות על העונות העתידיות של הסדרה.
בתאריך 20 במרץ 2017 נפסק כי פרקי הסיום ישודרו במקביל בערוץ הילדים ב"הוט" ובערוץ יס דרמה ב"יס". בשתי הפלטפורמות שידור הפרקים יתחיל מההתחלה. נודע כי שידור הפרקים יחל בפסח אך זה לא קרה. מאז, Hot ו-Yes לא הודיעו על התאריך החלופי לשידור הסדרה. יוצר הסדרה, אורי גרוס, סיפר בעמוד האינסטגרם שלו שיס וערוץ הילדים יכולים לפתור את הבעיה בכך שהסדרה תשודר אצל שניהם אך יש אי הסכמה בין הצדדים לגבי חלוקה זו.
הסדרה נדחתה פעם נוספת בשל הורדת הערוץ גם מ-HOT והעלתה את הערוץ Kidz (לשעבר yes KidZ) ב-1 בינואר 2018.
במאי 2018 הוחלט שהסדרה תחזור לשידור בערוץ הילדים בפרטנר tv ובסלקום tv.
ב-8 במאי 2018, yes ערערה על ההחלטה לשדר את התוכנית בערוץ הילדים ועל הורדת צו המניעה. בעקבות כך שידור הסדרה בוטל. אולם ב-8 באוגוסט 2018, נחתם הסכם לשידור הסדרה.
אבישי גולדברג

אבישי גולדברג (נולד ב-1958) הוא פרופסור לניהול מערכות בריאות ורפואת חירום, ואיש צבא ישראלי.

ביוגרפיה

גדל בגבעתיים. למד בבית הספר התיכון "דוד קלעי". לאחר גיוסו לצה"ל סיים קורס חובשים קרביים והחל להדריך בבית הספר לרפואה צבאית (בה"ד 10). בשנת 1978 יצא לקורס קצינים ובהמשך מונה למפקד קורס חובשים קרביים. לאחר שנה מונה לקצין ההדרכה של בית הספר לרפואה צבאית.
שירת בצבא הקבע ושימש בתפקידי ראש מדור הדרכה חילי, מפקד חוליית ההדרכה הארצית של חיל הרפואה, קצין אג"ם רפואה בפיקוד מרכז, ראש ענף חובשים, סגן מפקד בית הספר לרפואה צבאית, ראש ענף ארגון והדרכה חילי וסגן מפקד רפואה בפיקוד מרכז. בשנת 1996 הועלה לדרגת אלוף-משנה ומונה לתפקיד מפקד בית הספר לרפואה צבאית. בתום תפקידו מונה לתפקיד עוזר קצין הרפואה הראשי לארגון, אותו מילא עד מועד פרישתו מצה"ל בשנת 2000.
הוא בעל תואר ראשון ושני מאוניברסיטת תל אביב, תואר שני מבית הספר לרפואה של הצבא האמריקאי בבריאות הציבור וניהול רפואי, ותואר שלישי בניהול מערכות בריאות מאוניברסיטת בן-גוריון בנגב.
לאחר פרישתו מצה"ל, הצטרף לסגל הפקולטה למדעי הבריאות באוניברסיטת בן-גוריון. שימש בתפקידי ראש המחלקה לרפואת חירום, מנהל בית הספר למקצועות הבריאות הקהילתיים ע"ש רקנאטי, סגן דיקן הפקולטה למדעי הבריאות ויושב ראש ועדת ההוראה הפקולטית. גולדברג הוא חבר סנאט האוניברסיטה וחבר בוועד המנהל. הוא פרופסור מן המניין לניהול מערכות בריאות. 
פרסם עשרות פרסומים מדעיים בתחום הניהול הרפואי ורפואת החירום, והנחה תלמידים רבים לתארים מתקדמים. זכה מספר פעמים בתואר מרצה מצטיין פקולטי ואוניברסיטאי.
גולדברג הוא חבר פעיל בוועדות מרכזיות באוניברסיטה, במערכת הביטחון ובמערכת הבריאות בישראל. משנת 1999 מכהן כחבר המועצה הלאומית ללוגיסטיקה במערכות הבריאות ועומד בראש הוועדה המדעית של המועצה.
באוגוסט 2010 מונה למשנה לרקטור אוניברסיטת בן-גוריון.
גולדברג נשוי ואב לשלושה ילדים.
חג הקורבן

סיפור העקדה

מקובל לקשר חג זה לסיפור "עקדת ישמעאל", שכנראה מבוסס על סיפור "עקדת יצחק" המופיע במקרא (בקוראן עצמו מסופר על עקדת אברהם את בנו. הפרשנות המוסלמית גורסת כי אותו הבן היה ישמעאל). שם החג, "חג הקורבן", נובע גם הוא מן הקשר לסיפור העקידה בקוראן ובמסורת המוסלמית. בקוראן מסופר כי הנביא אברהם, המאמין באלוהים, חלם חלום בו הוא שוחט את בנו (ישמעאל, לפי המסורת המוסלמית) ומעלה אותו כקורבן לאלוהים. הוא סיפר לבנו על החלום, והבן השיב לאביו שעליו לראות בחלומו ציווי אלוהי, ולהקריב אותו לעולה. הנביא אברהם מיהר להגשים את החלום שחלם, הלך להר ערפאת וביקש לשחוט את בנו כדי להוכיח את חוזק אמונתו באלוהים. אלוהים ראה זאת ושלח לו כבש, אותו שחט אברהם במקום את בנו.

בישראל

חג הקורבן נחגג על ידי מוסלמים, ודרוזים בישראל. על פי חוקי העבודה בישראל, עובדים החוגגים את חג הקורבן זכאים להיעדר ממקום עבודתם בימי החג בלא שייפגע שכרם.
בשל מאפייני לוחות השנה המוסלמי והיהודי, מדי כ־33 שנים, ולמשך 2-3 שנים בכל פעם, חל יומו הראשון של חג הקורבן במקביל ליום הכיפורים היהודי. בישראל, מפגש זה יוצר מתיחות בין יהודים למוסלמים, בייחוד במקומות יישוב מעורבים. על מנת למנוע התנגשויות, הציבה משטרת ישראל בשנת 2014 מחסומים בערים המעורבות ותגברה את כוחותיה באזורים רגישים.
ספלאותם

ספלאותמים (מיוונית עתיקה "ספליון" – מערה, "תמה" – משקע), בעברית משקעי מערה, הם משקעי מינרלים שניוניים הנוצרים במערות. הספלאותמים נוצרים בדרך כלל במערות המסה באבן גיר או בדולומיט. המונח ספלאותם נטבע על ידי ג'ורג' מור (George W. Moore) ב-1952, כהלחם בסיסים של המילים מערה ומשקע ביוונית עתיקה. ההגדרה של "ספלאותם" במרבית הפרסומים, מחריגה ספציפית משקעי מינרלים שניוניים במכרות, מנהרות ומבנים מעשי ידי אדם. קרול היל (Carol Hill) ופאולו פורטי (Paolo Forti), מחברי הספר "מינרלי מערות בעולם" (Cave Minerals of the World), הגדירו בצורה מדויקת יותר "מינרלים שניוניים" היוצרים ספלאותמים במערות כ:
מינרל שניוני הוא מינרל הנגזר בתגובה כימית פיזיקלית ממינרל ראשוני המצוי בסלע האם או בסלע משארי ומושקע כתוצאה מתנאים ייחודיים במערה; כלומר סביבת המערה השפיעה על שקיעת המינרל.
— Encyclopedia of Caves and Karst Science

כימיה

גורמים רבים משפיעים על הצורה ועל הצבע של תצורות הספלאותם, כולל קצב וכיוון חלחול המים, כמות החומצה במים, הטמפרטורה ומידת הלחות של המערה, זרמי אוויר, האקלים על פני השטח, כמות הגשמים השנתית והצפיפות של כיסוי הצמחייה מעל למערה. מרבית הכימיה של המערות עוסקת בסידן פחמתי (CaCO₃), המינרל העיקרי בסלעי אבן גיר ודולומיט. זהו מינרל מסיס במקצת שמסיסותו מתגברת בסביבה של פחמן דו-חמצני (CO₂). באופן פרדוקסלי מסיסותו קטנה ככל שהטמפרטורה עולה, בניגוד להתנהגות מרבית המוצקים המומסים. קיטון זה הוא עקב פעולת הגומלין עם הפחמן הדו-חמצני, שמסיסותו מצטמצמת ככל שהטמפרטורה עולה. כאשר הפחמן הדו-חמצני משתחרר ונפלט מהמים, הסידן הפחמתי שוקע.
מרבית מערות ההמסה האחרות שאינן שוכנות בתוך אבן גיר או דולומיט שוכנות בתוך גבס (סידן סולפט), שהמסיסות שלו גדלה עם הגידול בטמפרטורה.

כסמני אקלים

ספלאותמים נחקרים כסמני אקלים משום שמיקומם בתוך סביבת מערות והתבנית של צמיחתם מאפשרת להם להוות ארכיון לכמה משתני אקלים. הסמנים העיקריים שנמדדים הם איזוטופים של חמצן ופחמן וקטיוני קורט. סמנים אלו, כשלעצמם או יחד עם מידע של סמני אקלים אחרים, יכולים לספק רמזים לכמות המשקעים, הטמפרטורה ושינויי הצמחייה לאורך 500,000 השונים האחרונות.
חוזקה ייחודית של ספלאותמים בהקשר זה היא יכולתם הייחודית להיות מתוארכים במדויק לאורך מרבית תקופת הרביעון האחרונה תוך שימוש בטכניקת תיארוך אורניום-תוריום. איזוטופים יציבים של חמצן (δ¹⁸O) ופחמן (δ¹³C) נקלטים היטב בספלאותמים, ומספקים מידע ברמה גבוהה של רזולוציה המאפשר להראות שינויים שנתיים בטמפרטורה (האיזוטופים של החמצן משקפים בעיקר את הטמפרטורה של הגשם) והמשקעים (איזוטופים של פחמן משקפים בעיקר את היחס C3/C4 בהרכב הצמחייה ופוריות הצמחים, אבל הפרשנות מסובכת לעיתים קרובות). על ידי ביצוע דגימות של חתך מתוארך של ספלאותם מתקבל מערכי איזוטופים אלו ומקצב הגידול של הספלאותם תיעוד של האקלים הקדום בדומה לאלו המתקבלים מליבות קרח. שינויים במשקעים משנים את הרוחב של היווצרות טבעת חדשה, שבה טבעת סגורה מעידה על כמות גשמים קטנה, וטבעת פתוחה רחבה מעידה על גשם כבד.
גם לגאומטריה של צמיחת הנטיפים יש חשיבות במחקר האקלימים הקדומים. הגאומטריה מושפעת מהמרחק אותו המים עוברים מפני השטח ומקצב זרימתם. זרמים חלשים ומרחק קצר יוצרים נטיפים צרים, בעוד שזרמים חזקים ומרחק רב נוטים לייצר נטיפים רחבים יותר. בנוסף, מדידת קצב הטפטוף וניתוח יסודות קורט בטיפות המים הוכחו כמתעדים ברמת רזולוציה גבוהה שינויים קצרי-מועד באקלים כדוגמת תנאי בצורת המיוחסים לאירועי האקלים של אל ניניו.
טכניקה מודרנית היא שימוש בטומוגרפיה ממוחשבת על דגימות שלמות על מנת לנתח דחיסות. אזורים בספלאותם שהם דחוסים יותר מעידים על משקעים רבים יותר.
התכלות

התכלות היא התפרקות כימית של חומר בידי חיידקים או יצורים חד תאיים אחרים. המושג מקושר לרוב לתחום האקולוגיה, טיפול בפסולת, ביו רפואה, ואיכות הסביבה. כיום תופס תאוצה השימוש בחומרים שמתכלים במהרה במקום בחומרים שקצב ההתכלות שלהם איטי, כגון שקיות אשפה מתכלות במקום שקיות פלסטיק.

היתרון בחומרים שמתכלים במהרה


האדם פולט לסביבה אשפה רבה, שגורמת לזיהום הסביבה. שימוש בחומרים מתכלים מפחית את כמות הפסולת המצטברת והנזקים שנגרמים ממנה, ובכך תורם לאיכות הסביבה.
דוגמה ידועה לנזק סביבתי שנגרם בשל פסולת שמושלכת בידי האדם היא מוות של צבי ים כתוצאה מאכילת שקיות פלסטיק. צבי ים בסביבתם הטבעית ניזונים ממדוזות, ואילו שקית פלסטיק שמצויה בתוך מי הים נראית לצב ים כמו מדוזה. לכן, צבי ים רבים מתפתים לאכול שקיות פלסטיק, ומתים כתוצאה מחסימת מערכת העיכול. בניגוד לשקית פלסטיק, שקית שמתכלה במהרה סביר שתעוכל במערכת העיכול של צב הים, ובכך הצב יפלוט אותה ממערכת העיכול שלו ויישאר בחיים. זאת אם השקית לא תתכלה (חלקית או לחלוטין) בטרם נאכלה בידי צב הים.
היום יום חמישי

היום יום חמישי הוא שיר שבוצע בערוץ הופ בשנת 2016 והפך בישראל ללהיט ויראלי.

רקע

היום יום חמישי הוא שיר מתוך סדרת סרטונים שהחלו להיות משודרים בערוץ הופ בשנת 2016. השיר נכתב על ידי רני מגר והולחן עלי ידי אמיר לקנר עבור הערוץ, כחלק מסדרת סרטוני איזה יום היום, שנועדו ללמד פעוטות וילדים את ימי השבוע. במסגרת הסדרה שודר בכל יום סרטון המתאים ליום בשבוע בו הוא שודר, מתוך שבעת ימי השבוע. במסגרת הסרטונים שרה ורוקדת קבוצה של ילדים בפארק, המחזיקים את האותיות בהן נכתבים ימי השבוע. מתוך סדרה זו בלט השיר המיועד ליום חמישי שהפך ללהיט ויראלי שמשותף רבות ברשתות החברתיות כאות שמחה לרגל סיום שבוע העבודה.
לשיר נוצרו גרסאות רבות שהופצו באמצעות האינטרנט והרשתות החברתיות בהן נראות דמויות שונות המרקדות בעליצות לצלילי הביצוע המקורי של השיר. השיר גם זכה לגרסה בתוכנית ארץ נהדרת.
באפריל 2016 רכשה חברת האופנה דלתא את הזכויות לשימוש בשיר עבור מסע הפרסום הקיצי של המותג, בעלות של כ-50 אלף שקל.
גיל גולן

ביוגרפיה

גיל החל לימודי קולנוע במכללת ספיר בשנת 2009. סרט הגמר שלו, "משפחת כולאני", מתאר את סיפורו שלו עצמו, גבר בוגד אשר הגיע ממשפחה שבגידה תמיד הייתה חלק בלתי נפרד מהזוגיות. בסרט גיל יצא למסע תיעוד של משפחתו בשאלה האם אפשר לשבור את הדפוס שחוזר מדור לדור. הסרט הוקרן בפסטיבל קולנוע דרום של שנת 2013 וזכה בתחרות פורום היוצרים הדוקומנטריים לשנת 2013.
עם סיום לימודיו החל לעבוד על סרטו השני, "דם חם" (2017), המתאר את סיפורה של טל גלבוע והמסע שלה ממפיצת פלאיירים אנונימית לטבעונית הבולטת ביותר בנוף הישראלי. הסרט הוקרן בפסטיבל דוק-אביב. וזכה בפרס הסרט הטוב ביותר לשנת 2018 בפסטיבל CHELSEA.
ב-2018 עזב את תחום הסרטים והחל להתמקד בסדרת רשת המבקרת סרטים וסדרות בשם "שובר מסך", אותה הוא כותב, מביים ועורך.
פסגת בוריס ילצין

גאוגרפיה

הפסגה ממוקמת בהר טיין-שאן ברכסי אוגוז באשי וטרסקי עלא-טו. נמצאת בחלקו המרכזי העליון של רכס טרסקי עלא-מדי . זו הפסגה השלישית בגובהה (אחרי פסגות קראקול וג'יגיט). הפסגה מכוסה קרחונים.

שם

לדברי מושל מחוז איסיק-קול שבקירגיזסטן אמילבק אנפיאייב, הרעיון לקרוא לפסגת ההר על שם נשיא רוסיה לשעבר בא בעת ביקורו של ילצין עם רעייתו באגם סונקל הסמוך.
באוקטובר 2002 משלחת בינלאומית, בהיקף של 18 אנשים הגיעה לפסגת ההר והורכבה מאזרחים קירגיזים ורוסיים. הם הביאו עמם לפסגת ההר קפסולה ובה דברי החלטת ממשלת מחוז איסיק-קול להענקת השם בוריס ילצין.
קאדילק סיאן

קאדילק סיאן

דגם ה"קאדילק אסקאלה" הוגדר כמכונית ספורט בתצורת קופה, 2 דלתות.
דגם ה"קאדילק סיאן" האיץ בין 0 - 100 קמ"ש ב-3.5 שניות.
יוצרה יחידה אחת בלבד של אב טיפוס של הדגם.

קאדילק סיאן בסרטים

דגם ה"קאדילק סיאן" כיכב בסרט "איילנד", שיצא לאקרנים בשנת 2005. (במקור: The Island) הוא סרט מדע בדיוני בבימויו של מייקל ביי ובכיכובם של יואן מקגרגור וסקרלט ג'והנסון.
בנוסף הופיע דגם ה"קאדילק סיאן" בשנת 2005 בסרט "Midnight Club 3: Dub Edition".
בשנת 2014 דגם ה"קאדילק סיאן" הופיע בסרט פעולה ומדע בדיוני "רובוטריקים 4: עידן ההכחדה".
ימאל (סדרת לוויינים)

ימאל הוא שמה של סדרת לווייני תקשורת בפיתוח משותף של תאגיד הטילים והחלל אנרגיה וחברת גזפרום מערכות חלל שמתפעלת אותם. הלוויינים הראשונים בסדרה נבנו על ידי תאגיד אנרגיה.
זו סדרת הלוויינים השנייה שמופעלת על ידי רוסיה לצד לווייני האקספרס שמופעלים על ידי החברה הרוסית לתקשורת לוויינים שבבעלות סוכנות התקשורת הפדרלית של המשרד לפיתוח דיגיטלי, תקשורת ותקשורת ההמונים של רוסיה.
זאב בוקר

זאב בוקר הוא דיפלומט ישראלי שכיהן כשגריר ישראל באירלנד בשנים 2015–2018. שירת גם כשגריר ישראל בסלובקיה.

ביוגרפיה

בוקר נולד ובילה את ילדותו בקיבוץ אפק. הוא סיים לימודי מוסמך אוניברסיטה בהצטיינות במדע המדינה מהאוניברסיטה העברית בירושלים.
משרת במשרד החוץ מנובמבר 1987. בשנים 1990 - 1993 היה מספר 2 בשגרירות ישראל בפראג ובשנים 1997 - 2003 היה מספר 2 בשגרירות ישראל בהולנד.
בשנים 2006–2010 כיהן כשגריר ישראל בסלובקיה. בוקר שירת גם כסגן שגריר בפראג ובהאג.
ב-25 בנובמבר 2015 הגיש בוקר את כתב ההאמנה שלו לנשיא אירלנד, מייקל היגינס. כיהן כשגריר התושב השישי באירלנד.
בוקר נשוי לטלי ואב לשלושה ילדים.
זאב וולף הלוי טירנואר

מקור השם טירנואר

מקובל ששם המשפחה מעיד שמקור משפחתו של הרב טירנואר מהעיר טרנבה בסלובקיה ולפי המקובל היא העיר שהתפרסמה על שמו של רבי יצחק אייזיק מטירנא, מגדולי חכמי ישראל בימי הביניים שחי במאה השנייה לאלף השישי לבריאת העולם (ה'ק'-ה'קצ"ט) לפי תאריך העברי, בין המחצית השנייה של המאה ה-14 למחצית הראשונה של המאה ה-15 בתאריך הלועזי. אך העיר הזו היא בסלובקיה ואז הייתה בהונגריה הגדולה, ורבותיו של ר' יצחק אייזיק מטירנא היו מאוסטריה, וכן "ספר המנהגים" הנודע שלו מבוסס בעיקר על מנהגי אוסטריה ולא הונגריה, לכן מסתבר יותר שמדובר בעיר בחבל בוהמיה שהיום הוא בצ'כיה וקשור תרבותית באוסטריה, שלה הגיות שונות קרובות מאוד לעיר שבסלובקיה והכתיבים "טירנא" ו"טירנוי" יכולים להתייחס גם אליה, והיא מתאימה יותר מהעיר הסלובקית. הרב שמואל הכהן וינגרטן מסיק כך במחקרו "ר' יצחק אייזיק מטירנא ותולדותיו" וכותב שהעיר הסלובקית נהגתה בזמנו של ר' יצחק אייזיק בדל"ת בידי היהודים כפי שנמצאו בכתובות של מצבות שם שכתוב בהן למשל "דירנויא", אך העיר הצ'כית נהגתה תמיד בטי"ת בידי היהודים בכל צורות הכתיב שלה. 
במקורות מסוימים ר' יצחק אייזיק כונה "רבי אייזיק טירנוער" (כמו בכתב העת המעיין, גיליון תשרי תשט"ו, עמ' ל"ו-ל"ז).
"טירנוער" הוא כתיב יידי של שם המשפחה, כשהכתיב המקובל יותר הוא "טירנויער",  והנושאים שם משפחה זה על גרסאותיו נחשבים צאצאי רי"א מטירנא.
אש יוונית

אש יוונית, הידועה גם בשם אש ביזנטית או אש נוזלית (מיוונית: Υγρόν πυρ) היא אמצעי לחימה שהיה בשימוש האימפריה הביזנטית, ועל פי המסופר הומצאה בידי פליט נוצרי מסוריה, אדריכל בשם קליניקוס מהליופוליס.
האש היוונית הייתה חומר הצתה נוזלי מסוכן והרסני מאוד, שניתן היה להתיזו ביבשה ובים, והוא בא לידי שימוש בעיקר בים. אוניות ביזנטיות היו מצוידות בכלים שמתוכם נורו סילונות אש יוונית על האויב. ספינות אויב נמנעו מלהתקרב לצי הביזנטי, משום שהאש היוונית העניקה לו יתרון בלתי מעורער.
תהליך הכנתה של האש היוונית נשמר בסודיות רבה, ועד היום לא יודעים בוודאות מה היו מרכיביה, אך ניתן לשער שהייתה מורכבת מנפט, עטרן וגופרית, מעורבבים בסיד חי וחומרים אחרים. לפי מקור אחר זו הייתה תערובת של גפרית, זפת, אשלגן חנקתי (מלחת) נפט וכנראה גם סיד חי. קליניקוס העביר את הנוסחה לקיסר קונסטנטין פוגונטוס כאשר צר על העיר קונסטנטינופול בשנת 673. מרכיבים אלה העניקו לאש היוונית את היכולת לבעור כמעט בכל תנאי, ועל-פי השמועה - אפילו מתחת למים (ליכולת שלה תרם מרכיב משוער נוסף - מגנזיום).
האש היוונית תרמה לרבים מניצחונותיהם של הביזנטים, והיא מסבירה את משך החיים הממושך של האימפריה הביזנטית, במיוחד בסוף ימיה, כאשר היו לה מעט מאוד לוחמים. לראשונה נעשה בה שימוש בשנת 672 כנגד צי ערבי, ומהר מאוד הפכה לאחד מכלי הנשק המאיימים ביותר של ימי הביניים. מפעילי האש היוונית סבלו מבעיות בטיחות, ולעיתים עלו באש הספינות הביזנטיות עצמן.
המתקנים להתזת אש יוונית היו הלהביורים הראשונים.
תלכיד קרקע

תלכיד קרקע (soil aggregate) הוא מקבץ של חלקיקי קרקע משניים הנמשכים אחד לשני בכוח גדול יותר מחלקיקים אחרים בסביבתם כתוצאה מסוכני מלטה (cementing agents) וכוחות תילכוד. כוחות שבירה ותלכוד הפועלים על חלקיקי הקרקע מביאים להקבצות של חלקיקים בקרקע שטח מוגדר המובל מסביבתו, ושניתן להבחין בו בעין בלתי מזוינת.

מאפיינים

מאפיינים חשובים של תלכידי קרקע כוללים גודל, דחיסות, יציבות, מבנה והשפעתם על נוזלים, תמיסות, קולואידים וחום. תהליך האגרגציה הוא בעל חשיבות רבה לתכונות הקרקע, ולכן חקר תלכידי קרקע חשוב למגוון תחומים. חקר תלכידי הקרקע יכול לשפוך אור על יציבות הקרקע באזור מסוים, ולסייע בבחירת שיטות גידול לחקלאות (לדוגמה, חריש או שימוש בתוספים אורגניים). כמו כן, ניתוח והבנת מנגנוני ההיווצרות של תלכידי קרקע והשפעתם על יציבותה חשובים להבנה של בליית ואטימות הקרקע, ולכן בעלי חשיבות תכנונית והנדסית.

תהליך היווצרות

תלכידי קרקע נוצרים כתוצאה מתהליכי תלכוד ושבירה, וכן כוחות משיכה ודחייה, היוצרים כוחות קוהזיביים (ראו קוהזיה) על מרקם הקרקע. כוחות אלה, הפועלים על החלקיקים שבקרקע, מייצרים תנאים בהם החלקיקים נמשכים אחד לשני בתחום מוגדר. תלכידים נוצרים באופן טבעי במרבית סוגי הקרקע.
מאפיינים פיזיקליים חשובים כוללים גודל, צפיפות, יציבות ומבנה המשפיעים על הסעה של נוזלים, תמיסות, קולואידים וחום.
ניתן לחלק את גורמי ההיווצרות לשלושה: גורמים פיזיקליים, גורמים כימיים וגורמים ביולוגיים.

גורמים ביולוגיים

שורשים- ראו "גורמים פיזיקליים".
חומרים אורגניים בקרקע - חומרים שונים בקרקע הנוצרים לרוב בעקבות פירוק של חומרים אורגניים על ידי מיקרו-אורגניזמים שונים (ריקבון), הידועים באופן כולל יותר כSoil Organic Matter, משפיעים על תהליך האגרגציה בדרכים שונות. לדוגמה, שאריות של צמחים מתים מהוות מעין שכבת מגן לקרקע ובכך מונעות ממנו חשיפה לכוחות בלייה וסחיפה.
דרך נוספת שבה חומרים אורגניים משפיעים על הקרקע בצורה עקיפה הן אפשור של תנאים נוחים למיקרופאונה (כגון חיידקים ופטריות), ומאקרו-פאונה (כגון תולעים ורימות), אשר מגדילים את הנקבוביוּת (porosity) של הקרקע ומאפשרים חדירה של מים.

גורמים אנתרפוגניים

להוציא המרכיבים הטבעיים שהוזכרו, ישנה גם חשיבות רבה לפעילות האדם והשפעתו על הקרקע. פעולות כגון חריש, תנועת רכבים ורעייה משפיעים על מבנה הקרקע והפוטנציאל להיווצרות תלכידים. לדוגמה, פעולת חריש מורידות את רמת הנקבוביות של הקרקע ומונעות ממים להצטבר בחללים ובכך לסייע לתלכוד. כמו כן, לחץ מכני כתוצאה מתנועת רכבים ובעלי חיים מפרק את תלכידי הקרקע הקיימים.

חשיבות תלכידי הקרקע לחקלאות ותעשייה

תלכידי הקרקע הם אחד הגורמים החשובים ליציבות קרקע. קרקע בעלת ריכוז תלכידים גבוה תחשב קרקע שאיננה רגישה לבליה, סחיפה ולגלישת קרקע, ולכן בעלת פוטנציאל חקלאי ותעשייתי גבוה.
ברווז עצים אוסטרלי

תיאור

ברווז זה מזכיר במראהו אווז קטן, אורכו 45–51 סנטימטרים, והוא בעל נוצות אפורות בהירות על הבטן עם חזה מנוקד בלבן וצוואר וראש כתומים אצל שני הזוויגים. המקור אפור וכפי שהשם המדעי מרמז יש לברווז רעמת נוצות קטנה לאורך העורף והצוואר. הכנפיים חומות ולנקבות פס שחור לאורך העיניים.
ברווז זה מסווג לעיתים בקבוצת ברווזים מצויים או בברווזי צדפות (כמו הטדורנה). קרוב משפחתו הקרוב ביותר הוא ברווז טבעתי מאמריקה הדרומית.

אקולוגיה

הברווזים נפוצים בכל אוסטרליה וכן בטסמניה. ברווז זה פחות מימי מקרוביו ונראה רועה בין העשבים וכן בחורשים, שדות, ביצות, חופים ואף באזורים עירוניים ובפארקים. לעיתים הוא גם מצוי באגמים עמוקים בחיפוש מזון. הברווז מעופף גרוע ובגובה נמוך, וכשהוא מפוחד הוא בורח לבין העצים. בטיסה ישירה הוא יותר מהיר וכמה אוכלוסיות נודדות ככה בשיא הקיץ. מזונו מורכב מעשבים, גרגירים, זרעים, עשבי תיבול וגם מחרקים. הם לא נכנסים למים עמוקים לעיתים קרובות ומעדיפים לאכול ביבשה או במים רדודים.
כמו ששמו מרמז הוא מקנן בעצים והנקבה מטילה 9–11 ביצים. הזכרים נשארים עם הנקבות לטפל בצאצאים.